b'\n_START_ARTICLE_\nSchengensko obmo\xc4\x8dje\n_START_PARAGRAPH_\nSchengensko obmo\xc4\x8dje je obmo\xc4\x8dje odpravljenih notranjih meja dr\xc5\xbeav Evropske unije in obsega ozemlje 26 evropskih dr\xc5\xbeav, ki so podpisale schengenski sporazum. Ta je bil prvi\xc4\x8d podpisan v luksembur\xc5\xa1kem mestu Schengen leta 1985. S podpisom Schengenskega sporazuma so bile odpravljene vse mejne kontrole v Evropski uniji, skupaj s carinskimi kontrolami oseb. V praksi to pomeni sprostitev mejnih kontrol na dr\xc5\xbeavnih mejah znotraj obmo\xc4\x8dja, medtem ko se okrepljena kontrola izvaja na zunanjih mejah obmo\xc4\x8dja._NEWLINE_Schengensko obmo\xc4\x8dje uzakonja zakonodaja Evropske unije od amsterdamske pogodbe 1999 dalje, vanj pa so vklju\xc4\x8dene tudi nekatere dr\xc5\xbeave, ki niso \xc4\x8dlanice EU: Islandija, Lihten\xc5\xa1tajn, Norve\xc5\xa1ka in \xc5\xa0vica ter mestne dr\xc5\xbeave Monako, San Marino in Vatikan. Na drugi strani schengenskemu obmo\xc4\x8dju zaradi aneksov po lastni zahtevi nista priklju\xc4\x8dena Irska in Zdru\xc5\xbeeno kraljestvo, medtem ko naj bi se obmo\xc4\x8dju v prihodnosti priklju\xc4\x8dili Ciper, Bolgarija in Romunija. Obmo\xc4\x8dje Schengena v trenutnem obsegu zajema 4.312.099 km\xc2\xb2 oz. ve\xc4\x8d kot 400 milijonov ljudi._NEWLINE_Prevzemanje schengenskih pravil vklju\xc4\x8duje odpravljanje mejnih kontrol z ostalimi \xc4\x8dlanicami obmo\xc4\x8dja in hkratno krepitev kontrol na mejah z dr\xc5\xbeavami ne\xc4\x8dlanicami. Pomembno je tudi sprejemanje skupnih schengenskih politik o imigracijah tujcev (vklju\xc4\x8dno s schengenskim vizumom), standardizacija mejnih nadzornih sistemov in podatkovnih baz, \xc4\x8dezmejno policijsko in pravosodno sodelovanje._NEWLINE_Vrsta dokumenta, ki ga dr\xc5\xbeave \xc4\x8dlanice zahtevajo za vstop na svoje ozemlje od tujih dr\xc5\xbeavljanov schengenskega obmo\xc4\x8dja, je odvisna od pravnega reda posameznih dr\xc5\xbeav, kot tudi posamezne odlo\xc4\x8ditve o za\xc4\x8dasni vzpostavitvi mejnih kontrol.\n_START_SECTION_\nSchengensko obmo\xc4\x8dje in Slovenija\n_START_PARAGRAPH_\nPo vstopu v schengensko obmo\xc4\x8dje je bil v Sloveniji odpravljen mejni nadzor na mejah z Avstrijo, Italijo in Mad\xc5\xbearsko. Slovenija tako varuje skupno zunanjo mejo Evropske unije. V obdobju 2004-2006 je bilo za potrebe uvedbe schengenskega nadzora zunanje meje nakupljena oprema in posodobljena informacijska in druga infrastruktura na nadzornih to\xc4\x8dkah (mejnih prehodih in prehodnih mestih), za kar je sredstva prispevala tudi EU._NEWLINE_V Sloveniji je na zunanjih mejah \xc5\xa1est nadzornih to\xc4\x8dk, kjer se izvaja poostren nadzor oseb ter fitosanitarni, carinski in in\xc5\xa1pekcijski nadzor. To so mejni prehodi Gru\xc5\xa1kovje, Obre\xc5\xbeje in Jel\xc5\xa1ane, \xc5\xbeelezni\xc5\xa1ki mejni prehod Dobova, morska to\xc4\x8dka v Luki Koper in zra\xc4\x8dna to\xc4\x8dka na letali\xc5\xa1\xc4\x8du Jo\xc5\xbeeta Pu\xc4\x8dnika Ljubljana.'